Imtella' April 17, 2021 - Aġġornata 17 Ta' April, 2021 8:22pm Rapport: Daphne Cassar Id-Duka ta' Edinburgh, il-Prinċep Philip, ingħata l-aħħar tislima waqt funeral intimu fil-kapella ta' San Ġorġ waqt ċerimonja mmarkata mir-restrizzjonijiet dwar il-Covid, li rriflettiet x-xewqat personali tad-duka. Martu għal 73 sena, ir-Reġina Eliżabetta t-Tieni li ddeskriviet lid-Duka bħala l-wens tagħha, poġġiet waħedha waqt il-funeral li beda b'minuta silenzju. Id-dekan ta' Windsor David Connor u l-Arċisqof ta' Canterbury Justin Wellby mexxew iċ-ċerimonja li matulha taw ommaġġ lil-lealtà mingħajr qies li l-Prinċep wera lejn ir-Reġina matul ħajtu, u għas-servizz li ta lin-nazzjon. Faħħru l-fibra morali tiegħu u għall-mod kif serva bħala ispirazzjoni għall-ħafna. Il-membri tal-kongegazzjoni li kienu limitati għal tletin minħabba ċ-ċirkustanzi tal-Covid eżerċitaw id-distanza soċjali minn xulxin. It-tebut tad-Duka nġarr għal distanza qasira lejn il-kappella ta' San Ġorġ f'land Rover modifikata li kienet iddisinjata mid-Duka nnifsu. Fuq quddiem, il-Prinċipessa Anne u l-Prinċep Karlu u warajhom il-Prinċep Edward u l-Prinċep Andrew. Fit-tielet ringiela, in-neputiijiet il-Prinċep William u l-Prinċep Harry, u kuġinuhom Peter Philips f'nofshom. Iżjed minn 730 membru tal-forzi armati ħadu sehem fiċ-ċerimonja ta' tifkira minkejja fil-kappella nnfisha attendew biss il-qraba u persuni li kellhom konnessjonijiet mill-qrib miegħu. Ir-Reġina li għandha 94 sena vvjaġġat mal-assistenta tagħha fi tmiem il-purċissjoni. Ingħata wkoll salut bin-nhar minn disa' postijiet fir-Renju Unit u Ġibiltà, li mmarkaw il-bidu u tmiem ta' minuta silenzju li nżammet ad unur il-memorja tad-duka. Anki Malta onorat il-memorja tiegħu b'dan il-mod. Ma kienx hemm tlugħ u nżul ta' ajruplani mill-ajruport ta' Heathrow għal sitt minuti fl-istess ħin. Anki l-assoċjazzjoni tad-duka mar-Royal Navy u l-imħabba tiegħu lejn il-baħar kienu ċċelebrati waqt is-servizz iżda ma kienx hemm omelija, preċiżament kif xtaq id-duka nnifsu li elenka ix-xewqat speċifiċi tiegħu dwar kif kellu jkun il-funeral tiegħu. Il-mużika waqt iċ-ċerimonja inkludiet dak tal-1860, Eternal father, Strong to Save minn William Whiting, li huwa assoċjat mas-servizzi marittimi armati. Taw sehemhom ukoll kor ridott magħmul minn 4 kantanti iżda l-kongregazzjoni ma kantantx, ukoll bħala parti minn miżura implimentata minħabba l-covid. Il-funeral sar kollu fl-ispazju tal-kastell filwaqt li l-membri tal-pubbliku kienu mitluba biex ma jmorrux fiż-żona. Qabel il-funeral, ir-reġina ppubblikat ir-ritratt favurit tagħha mad-duka, b'ritratt tal-koppja li ittieħed fl-2003 mill-kontessa ta' Wessex f'Aberdeenshire l-Iskozja, li jurihom f'poża naturali jitbissmu bil-qiegħda fuq il-ħaxix.